Helsingin Huvilakatu vilisee innokkaita valokuvaajia. Aamuaurinko tai iltarusko, järjestelmäkameroiden sulkimet raksuttavat Ullanlinnassa. Kadulla voi myös törmätä Henri Kallioon tai Kristo Vedenojaan.

He työskentelevät kumpikin rakennus- ja kiinteistöalalla sekä harrastavat valokuvausta. Intohimona on erityisesti Helsinki ja sen arkkitehtuuri.

Kallio perusti keväällä 2015 Instagramiin @detailsofhelsinki-tilin (siirryt toiseen palveluun), jonne hän tallentaa omia Helsinki-bongauksiaan. Kalliolla on nyt yli 20 000 seuraajaa.

Ullanlinnan Huvilakatu on yksi Helsingin kuvatuimpia katuja. Siellä voi usein bongata myös Henri Kallion. Jari Kovalainen / Yle

Vedenoja taas avasi oman Instagram-tilinsä hieman yli vuosi sitten. Hän keskittyy @helsinkifacades-tilillään (siirryt toiseen palveluun) helsinkiläisten rakennusten julkisivuihin.

Vedenojan kuvat on huomannut esimerkiksi brittiläinen The Guardian -lehti (siirryt toiseen palveluun).

Kristo Vedenojan intohimo arkkitehtuuriin yhdistyy sekä valokuvausharrastuksessa että rakennusinsinöörin työssä. Tapio Rissanen / Yle

Kummallakin valokuvaajalla on seuraajia ympäri maailmaa. Kallio ja Vedenoja ylistävät Helsinkiä ja ovat iloisia, kuinka heidän harrastuksensa on innoittanut muitakin kuvaamaan pääkaupunkia.

– Helsingissä on laaja kirjo erilaisia tyylejä ja rakennuksia, vaikka kaupunki on nuori, toteaa Kristo Vedenoja.

– Helsinki on uniikki. Tätä ei ole vielä niin paljoa pilattu turismilla, Henri Kallio jatkaa.

Miehet ovat tutustuneet yhteisen harrastuksen kautta ja käyvät nykyään yhdessä kuvaamassa kaupungilla.

Valokuvaajat valitsivat Helsingin kauneimmat rakennukset:

Kalevankatu 15 & Annankatu 24

Kalevankadun ja Annankadun risteyksessä sijaitsevan rakennuksen on suunnitellut Grahn Hedman & Wasastjerna. Se rakennettiin Helsingin Kamppiin vuonna 1898. Henri Kallio

– Kulma on ehdottomasti Helsingin helmiä. Vaikka talo on pieni, sen julkisivu on täynnä yksityiskohtia tornista ja parvekkeista linnamaiseen kulmaan, kertoo Henri Kallio.

– Yleensä tarkastelen rakennuksen kokonaisuutta. On tärkeää saada mahdollisimman suora kuva, ettei sitä tarvitse jälkikäteen suoristaa. Ovet ja porttikongit ovat hienoimpia, mutta usein autot ovat niiden edessä ja pilaavat kokonaiskuvan.

Bellona (Luotsikatu 8)

Luotsikadun ja Katajanokan kadun risteyksessä sijaitsevan rakennuksen on suunnitellut F. Oskar Helenius. Se rakennettiin Helsingin Katajanokalle vuonna 1908. Kristo Vedenoja

– Koko Luotsikadun ja Katajanokankadun risteys on upea. Bellona-niminen rakennus nousee esiin muotojen rikkauden takia, kuvailee Kristo Vedenoja.

– Se on epätyypillinen helsinkiläinen talo: parvekkeista ja erkkeriulokkeista tulee mieleen esimerkiksi Pariisi.

Huvilakatu 14

Huvilakatu 14 -osoitteessa sijaitsevan rakennuksen on suunnitellut G.W. Nyberg. Se rakennettiin Helsingin Ullanlinnaan vuonna 1910. Henri Kallio

– Huvilakatu on Helsingin tunnetuimpia ja kuvauksellisimpia katuja. Eikä ihme, koska se on hieno jugend-kokonaisuus, perustelee Henri Kallio.

– Vaikka tässä korttelissa kokonaisuus ratkaisee, keltainen talo on kaunein. Sen yksityiskohdat, kuten ikkunat ja parvekkeet, ovat pelkistettyjä, mutta kuitenkin koristeellisia.

Stora Enson pääkonttori (Kanavaranta 1)

Kanavaranta 1 -osoitteessa sijaitsevan rakennuksen on suunnitellut Alvar Aalto. Se rakennettiin Helsingin Katajanokalle vuonna 1962. Kristo Vedenoja

– "Sokeripala" oli aikanaan kiistelty. 1960-luvulla paikalta tuhottiin Stora Enson pääkonttorin rakentamisen takia kaunis jugend-talo. Vaikka rakennus onkin Alvar Aallon suunnittelema, se jakaa paljon mielipiteitä. Mielestäni rakennus voisikin olla jossain muualla, sanoo Kristo Vedenoja.

– Tykkään rakennuksen symmetrisistä muodoista. Tiukka neliöjako tuo julkisivuun hyvän rytmin.